በደቡብ ክልል 3 ዞኖች የሠላምና ጸጥታ ኮሚቴ ተቋቋመ
በደቡብ ክልል ቤንች ማጂ፣ ካፋና ሸካ ዞኖች አለመረጋጋትን  ለማስቆም ጊዜያዊ የሠላምና ጸጥታ ኮሚቴ መቋቋሙን በሀገር መከላከያ ሰራዊት የምዕራብ ዕዝ አስታወቀ።ከየዞኖቹ መስተዳድር አካላትና የጸጥታ መዋቅር ጋር በሚዛን ከተማ ውይይት ተደርጓል።የምዕራብ ዕዝ ምክትል አዛዥ ብርጋዴል ጄኔራል አሰፋ ቸኮል እንደገለጹት ባለፉት ስምንት ወራት በአካባቢው በተፈጠረ የጸጥታ ችግር ዜጎች በነጻነት የመንቀሳቀስና የመኖር ህልውና ፈታኝ ሆኖ ቆይቷል።በእነዚህ ጊዜያት  በነበረው ግጭትም የሰዎች ሕይወት ማለፉንና የአካል ጉዳትም መድረሱን አመልክተው የዜጎች መፈናቀልና ንብረት መውደሙንም ተናግረዋል፡፡የጸጥታ ችግሩ አሁንም በመኖሩ ዜጎችን ከጉዳት ለመጠበቅና አካባቢው ቀድሞ ወደነበረበት መረጋጋት ለመመለስ የሠላምና ጸጥታ ኮሚቴ ሊቋቋም እንደቻለ የምዕራብ ዕዝ ምክትል አዛዥ አስታውቀዋል።የኮሚቴው አባላት ከዕዙ፣ ከፌዴራል ፖሊስ፣ የደቡብ ክልል ልዩ ኃይል፣ ከዞን አስተዳደርና ከሌሎችም የጸጥታ አካላት የተወጣጡ ናቸው፡፡ዓላማውም በህብረተሰቡ ላይ እደረሰ ያለውን ጉዳትና በደል በማስቆሞ ተረጋግቶ የመኖርና ተንቀሳቅሶ የመስራት መብትን ማረጋገጥና ግጭት የሚፈጥሩ አካላትን ለህግ ማቅረብ ነው።እንደ ብርጋዴል ጄኔራል አሰፋ ገለጻ ከሸካ ዞን ቴፒ ከተማና  የኪ ወረዳ፣ ከቤንች ማጂ  ጉራፋርዳ፣ ሱርማ፣ ቤሮ እና  ማጂ፣ መኤኒት ጎልዲያ እና መኤኒት ሻሻ ወረዳዎች ከካፋ ዞን ደግሞ ዴቻና ጎባ ወረዳዎች የችግሩ ዋና ዋና ማዕከላት እንደሆኑ ተለይተዋል።በእነዚህ አካባቢዎችም ማንኛውም ነዋሪ ጉዳት የሚያደርሱ ስለታማ ዕቃዎችን ይዞ መንቀሳቀስ የተከለከለ መሆኑን አስታውቀዋል። (ምንጭ- ኢዜአ)